Urmareste Modifică dimensiunea fontului: Play

Bucureşti 10 iul /Agerpres/ - Copreşedintele PNL Alina Gorghiu a declarat că un guvern în care PSD să se regăsească alături de PNL după alegeri nu este posibil "în nicio conjunctură politică".



Întrebată duminică la Antena 3 dacă exclude orice colaborare după alegerile din toamnă cu PSD, Gorghiu a răspuns: "Categoric. (...) Absolut în nicio conjunctură politică. Categoric nu vorbim de niciun fel de guvern care să includă PSD-ul alături de noi".



Copreşedintele PNL a exclus, de asemenea, posibilitatea formării unui guvern de uniune naţională şi a afirmat că experienţele liberalilor în alianţele anterioare cu PSD au fost "toxice".



"Daţi-mi voi să spun şi eu un singur lucru legat de Guvernul de uniune naţională pe care îl exclud, n-am spus-o acum în premieră, o tot spun de foarte multe ori (...) Experienţele noastre de-a lungul timpului cu PSD au fost toxice, indiferent ce spune unul sau altul care au apreciat la un moment dat un proiect. PSD nu ştie să lucreze într-un proiect, într-un parteneriat cu alt partid şi fostul PD a avut aceiaşi experienţă, şi PNL...Nu poţi să mergi în parteneriat cu un partid care, trecând de resursa umană a cărei analiză nu o fac acum, nu vrea decât să preia toată puterea, nu face parteneriate pe proiecte", a afirmat Gorghiu.



Copreşedintele PNL a mai spus că pe listele liberalilor la parlamentare s-ar putea regăsi unul sau doi miniştri din actualul cabinet, dar a refuzat să facă nominalizări în acest sens.



"Nu exclud de exemplu ca unul sau doi miniştri să se regăsească pe lista de Parlament a PNL. (...) Nu am evaluat încă activitatea miniştrilor. (...)Nu am făcut deloc nominal această analiză", a afirmat Gorghiu. AGERPRES/(AS - autor: Doroteea Purcărea, editor: Mihai Simionescu)